Kjartan Þorkelsson , lögreglustjóri á Suðurlandi , verður settur í embætti ríkislögreglustjóra frá næstu áramótum þar til nýr ríkislögreglustjóri hefur verið skipaður . Haraldur Johannessen hefur óskað eftir því að láta af störfum sem ríkislögreglustjóri frá og með næstu áramótum . Áslaug Arna Sigurbjörnsdóttir , dómsmálaráðherra , upplýsti um þetta á kynningarfundi í dag þar sem tilkynnt var um stofnun lögregluráðs . Um er að ræða formlegan samráðsvettvang lögreglustjóra sem byggist á því markmiði að efla samráð og tryggja hæfni lögreglunnar til að takast sameiginlega á við þær áskoranir sem uppi eru hverju sinni . Í lögregluráði munu eiga sæti allir lögreglustjórar á landinu , auk ríkislögreglustjóra sem verður formaður ráðsins . Stærri stofnanabreytingar innan lögreglunnar eru einnig til skoðunar í ráðuneytinu svo sem sameining embætta og tilfærslur á verkefnum . Lögð er áhersla á að slíkar ákvarðanir verði teknar af yfirvegun og að vel ígrunduðu máli með það að markmiði að styrkja þjónustu lögreglu í þágu samfélagsins í samvinnu við nýjan ríkislögreglustjóra og nýtt lögregluráð .